‘ตราสารหนี้ไทย’ไร้เสน่ห์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ผลตอบแทนติดลบหวังกำไรค่าเงิน ฝรั่งกลัวแพ้ดัชนีเจียดเศษเงินลงทุน
โพสต์ทูเดย์ — บลจ.อเบอร์ดีน เผยผู้จัดการกองทุนทั่วโลกเมินตราสารหนี้ไทย แต่เงินไหลเข้าแค่เป็นเรื่องจำเป็น กลัวผลตอบแทนแพ้ดัชนี
นายพงค์ธาริน ทรัพยานนท์ หัวหน้าตราสารหนี้ บริษัทหลักทรัพย์จัดการกองทุน (บลจ.) อเบอร์ดีน เปิดเผยว่า ผู้จัดการกองทุนตราสารหนี้ทั่วโลกให้น้ำหนักการลงทุนในตลาดตราสารหนี้ไทยต่ำกว่าดัชนีมาตรฐาน เนื่องจากอัตราผลตอบแทนที่แท้จริงติดลบ 0.5% โดยผลตอบแทนพันธบัตรรัฐบาลอายุ 10 ปี อยู่ที่ 2.8% ขณะที่เงินเฟ้ออยู่ที่ 3.3%
นายพงค์ธาริน กล่าวว่า แม้ว่าอัตราผลตอบแทนของตลาดตราสารหนี้ไทยจะไม่จูงใจผู้จัดการกองทุนเท่ากับตลาดประเทศเศรษฐกิจเกิดใหม่อื่นๆ แต่ผู้จัดการกองทุนตราสารหนี้บางกองทุนที่วัดผลการดำเนินงานเทียบกับดัชนีมาตรฐานกองทุนตราสารหนี้ในสกุลเงินท้องถิ่น ยังจำเป็นต้องลงทุนในประเทศไทย เพื่อให้ผลตอบแทนของกองทุนออกมาใกล้เคียงกับดัชนีมาตรฐาน
“ตัวอย่างกองทุนของอเบอร์ดีนในประเทศอังกฤษ ที่มีนโยบายลงทุนในตราสารหนี้ประเทศเศรษฐกิจเกิดใหม่ทั่วโลก จำเป็นต้องลงทุนในประเทศไทย เพราะตลาดตราสารหนี้ไทยมีสัดส่วนในดัชนีมาตรฐานประมาณ 10% แต่กองทุนนี้ลงทุนอยู่เพียง 3% เท่านั้น เช่นเดียวกับเงินต่างชาติที่ไหลเข้ามา ที่มองกำไรจากอัตราแลกเปลี่ยนเป็นปัจจัยหลัก นอกจากนี้หากเทียบกับประเทศเพื่อนบ้านอย่างมาเลเซีย จะเห็นว่านักลงทุนต่างชาติถือครองตราสารหนี้อยู่ถึง 20% แต่ประเทศไทยยังมีสัดส่วนนักลงทุนต่างชาติไม่ถึง 5%” นายพงค์ธาริน กล่าว
นายพงค์ธาริน จึงคาดว่าเงินลงทุนจากต่างชาติจะยังไหลเข้ามาอย่างต่อเนื่อง หลังจากที่เข้ามาแล้วประมาณ 1.1 แสนล้านบาท ในช่วง 9 เดือนที่ผ่านมา เพราะนักลงทุนทั่วโลกวิ่งเข้าตลาดตราสารหนี้ซึ่งจะเป็นปัจจัยหนึ่งที่ทำให้ค่าเงินบาทแข็งค่า และหากค่าเงินบาทแข็งค่ามากกว่าประเทศเพื่อนบ้าน เชื่อว่าธนาคารแห่งประเทศไทย (ธปท.) จะมีมาตรการ ออกมาดูแล โดยพุ่งเป้าหมายไปที่ตลาดตราสารหนี้มากกว่าตลาดหุ้น 
พร้อมกันนี้ นางพงค์ธาริน ยังกล่าวถึงกองทุนเปิดอเบอร์ดีน อีเมอร์จิ้งออพพอร์ทูนิตี้ส์ บอนด์ ฟันด์ ที่ลงทุนในกองทุนรวมอเบอร์ดีน โกลบอล อีเมอร์จิ้ง มาร์เก็ต บอนด์ ฟันด์ ซึ่งมีนโยบายลงทุนตราสารหนี้ของประเทศเศรษฐกิจเกิดใหม่ทั่วโลก โดยคาดว่าจะมีกำไรจากอัตราแลกเปลี่ยน 50% ของผลตอบแทนของกองทุน ขณะที่ผลตอบแทนของตราสารหนี้จะได้มากกว่าพันธบัตรสหรัฐ 2.5% 
“ในอีก 612 เดือนข้างหน้า ค่าเงินประเทศเศรษฐกิจเกิดใหม่จะยังคงแข็งค่าขึ้นอย่างต่อเนื่อง โดยคาดว่า ในอีก 18 เดือนข้างหน้า ค่าเงินบาทจะลงไปต่ำกว่า 30 บาท/เหรียญสหรัฐ” นายพงค์ธารินกล่าว